
住谞讛讚专讬谉 谞讙 注"讘 - 驻讬专讜砖 砖讟讬讬谞讝诇抓

讜诪住讘讬专讛 讛诪砖谞讛: 讗讬住讜专 诪爪讜讛 讗诇讛 讛谉 讛砖谞讬讜转 诪讚讘专讬 住讜驻专讬诐 砖讛讜住讬驻讜 讞讻诪讬诐 诇讗住讜专 注讜讚 讻诪讛 谞砖讬诐 拽专讜讘讜转 讻讚讬 诇注砖讜转 住讬讬讙. 讜诪住讘讬专讬诐 讘讙诪专讗: 讜讗诪讗讬 拽专讜 诇讛讜 [讜诪讚讜注 拽讜专讗讬诐 诇讛谉] "讗讬住讜专 诪爪讜讛" 鈥� 诪砖讜诐 砖诪爪讜讛 诇砖诪讜注 讚讘专讬 讞讻诪讬诐.


讜"讗讬住讜专 拽讚讜砖讛" 鈥� 讻讙讜谉 讗讬住讜专 讗诇诪谞讛 诇讻讛谉 讙讚讜诇, 讗讜 讙专讜砖讛 讜讞诇讜爪讛 诇讻讛谉 讛讚讬讜讟. 讜诪住讘讬专讬诐 讜讗诪讗讬 拽专讜 诇讛讜 [讜诪讚讜注 拽讜专讗讬诐 诇讛谉] "讗讬住讜专 拽讚讜砖讛" 鈥� 砖谞讗诪专 讘讻讛谞讬诐: "拽讚砖讬诐 讬讛讬讜 诇讗诇讛讬讛诐" (讜讬拽专讗 讻讗, 讜).


讜转谞讬讗 注诇讛 [讜砖谞讜讬讛 讘专讬讬转讗 注诇讬讛] 注诇 诪砖谞讛 讝讜: 专' 讬讛讜讚讛 诪讞诇讬祝, 砖讛讜讗 拽讜专讗 "讗讬住讜专 诪爪讜讛" 诇讙专讜砖讛 讜讞诇讜爪讛 诇讻讛谉, 讜"讗讬住讜专 拽讚讜砖讛" 诇砖谞讬讜转 讛讗住讜专讜转 诪讚讘专讬 住讜驻专讬诐.


 讜诇注讬拽专 讛讚讬谉 讬砖 诪拽讜诐 诇讚拽讚拽: 讞诇讜驻讬 [诇讛讞诇讬祝] 讛讜讗 砖诪讞诇讬祝 讛讜讗 讗转 讛砖诪讜转, 讗讱 讗讬谞讜 讞讜诇拽 注诇 讛讛诇讻讛, 讛讗 [讛专讬] 砖诇讛诇讻讛 讞诇讬爪讛 讘注讬讗 [爪专讬讻讛] 讛讬讗, 讗祝 诇讚注转 专' 讬讛讜讚讛. 讜讗讬 住诇拽讗 讚注转讱 [讜讗诐 注讜诇讛 注诇 讚注转讱] 诇讜诪专 砖专' 讬讛讜讚讛 住讘讜专 讻砖讬讟转 专' 注拽讬讘讗 住讘讬专讗 诇讬讛, 诪讻讚讬 [讛专讬] 讞讬讬讘讬 诇讗讜讬谉 诇砖讬讟转 专' 注拽讬讘讗 讻讞讬讬讘讬 讻专讬转讜转 讚诪讬 [讛诐 谞讞砖讘讬诐] 讜讞讬讬讘讬 讻专讬转讜转 诇讗讜 [诇讗] 讘谞讬 讞诇讬爪讛 讜讬讘讜诐 谞讬谞讛讜 [讛诐], 砖讗讬谉 诪爪讜讜转 讬讘讜诐 讞诇讛 讻诇诇 注诇 拽专讜讘讜转 讗诇讛! 讜讛诪爪专讬讱 讞诇讬爪讛 讘诇讗 住驻拽 住讘讜专 砖拽讬讚讜砖讬谉 转讜驻住讬诐 讘谞砖讬诐 讗诇讛, 砖诇讗 讻专' 注拽讬讘讗!


 讜讚讜讞讬诐: 诇讗, 诇讛诇讻讛 住讜讘专 专' 讬讛讜讚讛 讻专' 注拽讬讘讗, 讜诪讛 砖讛注讬专 讘讬讞住 诇讗讬住讜专讬 诪爪讜讛 讜拽讚讜砖讛,  诇讚讘专讬讜, 讻诇讜诪专, 诇砖讬讟转讜 砖诇 讛转谞讗 拽诪讗 拽讗诪专 [讛专讗砖讜谉 讗诪专] 讜诇讬讛 诇讗 住讘讬专讗 诇讬讛 [讜讛讜讗 注爪诪讜 讗讬谞讜 住讘讜专] 讗诇讗 讛注讬专 诇讜 砖讗祝 诇砖讬讟转讜 讬砖 诇讛讞诇讬祝 讗转 讛砖诪讜转, 讗讘诇 讘注爪诐 讞讜诇拽 讛讜讗 注诇 讻诇 讗讜转讜 讚讬谉. 


讗 讻讬 讗转讗 [讻讗砖专 讘讗] 专' 讬爪讞拽 诪讗专抓 讬砖专讗诇 诇讘讘诇 转谞讬 讻讚转谞谉 [砖谞讛 讘专讬讬转讗 讻驻讬 砖砖谞讬谞讜 讘诪砖谞转谞讜]: 专' 讬讛讜讚讛 讗讜诪专: 讗讬谞讜 讞讬讬讘 讗诇讗 诪砖讜诐 讛讗诐 讘诇讘讚, 讙诐 讘砖注讛 砖讛讬转讛 专讗讜讬讛 诇讗讘讬讜.


 讜砖讜讗诇讬诐:  讜讟注诪讗 诪讗讬 [讜讟注诐 讛讚讘专 诪讛讜] 砖讗讬谞讜 讞讬讬讘? 讗诪专 讗讘讬讬: 砖讗诪专 拽专讗 [讛讻转讜讘] "注专讜转 讗讘讬讱 讜注专讜转 讗诪讱 诇讗 转讙诇讛 讗诪讱 讛讜讗 诇讗 转讙诇讛 注专讜转讛" (讜讬拽专讗 讬讞, 讝), 讜诇讚注转讜 讛讛讚讙砖讛 讛讬讗 讝讜: 诪砖讜诐 讗诪讜 讗转讛 诪讞讬讬讘讜, 讜讗讬 (讗讬谉) 讗转讛 诪讞讬讬讘讜 诪砖讜诐 讗砖转 讗讘.


讜诪拽砖讬诐: 讗诇讗 诪注转讛 (讗诐 讻讱) 讗谞讜 诪讚讬讬拽讬诐 "注专讜转 讗砖转 讗讘讬讱 诇讗 转讙诇讛 注专讜转 讗讘讬讱 讛讜讗" (讜讬拽专讗 讬讞, 讞) 讛讗诐 谞讗诪专 讻讬 诪砖讜诐 讗砖转 讗讘 讗转讛 诪讞讬讬讘讜, 讜讗讬 讗转讛 诪讞讬讬讘讜 诪砖讜诐 讗诪讜?


讗诇讗 讗诪讜 砖讛讬讗 讗砖转 讗讘讬讜. 谞诪爪讗 讻讬 拽讗讬 讛讻讗 [注讜诪讚 讻讗谉], 讘驻住讜拽 注诇 讗诪讜 讜诪诪注讟 诇讛 诪砖讜诐 讗砖转 讗讘讬讜, 拽讗讬 讛讻讗 [注讜诪讚 讻讗谉] 讘注谞讬谉 讗砖转 讗讘讬讜 讜诪诪注讟 诇讛 诪砖讜诐 讗诪讜, 讛砖转讗 [注讻砖讬讜] 讬讜爪讗 砖讗诪讜 砖讗讬谞讛 讗砖转 讗讘讬讜 鈥� 诪讬讞讬讬讘 [讞讬讬讘], 讗砖转 讗讘讬讜 砖讗讬谞讛 讗诪讜 鈥� 诪讬讞讬讬讘 [讞讬讬讘], 讗讘诇 讗诪讜 砖讛讬讗 讗砖转 讗讘讬讜 诇讗 诪讬讞讬讬讘 [讗讬谞讜 诪转讞讬讬讘] 讻诇诇, 讜讻讬 讗驻砖专 诇讜诪专 讚讘专 讻讝讛?!


讜转讜, 诇专讘谞谉 谞诪讬 [讜注讜讚, 诇讚注转 讞讻诪讬诐 讙诐 讻谉] 讛讻转讬讘 [讛专讬 谞讗诪专] "讗诪讱 讛讜讗", 讜讻讬爪讚 诪驻专砖讬诐 讛诐, 砖讛专讬 讛诐 诪讞讬讬讘讬诐 讘诪拽专讛 砖讻讝讛 讙诐 诪砖讜诐 讛讗诐 讜讙诐 诪砖讜诐 讛讗讘? 讗诇讗, 讛讛讜讗 (讗讜转讛 讛讚讙砖讛) 诪讬讘注讬 诇讬讛 [谞讞讜爪讛 诇讛诐] 诇讻诪讜 砖驻讬专砖讛 专讘 砖讬砖讗 讘专讬讛 [讘谞讜] 砖诇 专讘 讗讬讚讬 (讘住讜祝 住讜讙讬讛 讝讜), 讗诐 讻谉 诇专' 讬讛讜讚讛 谞诪讬 [讙诐 讻谉] 讛讻转讜讘 讛讛讜讗 诪讬讘注讬 诇讬讛 [爪专讬讱 讗讜转讜] 诇讻诪讜 砖驻讬专砖讛 专讘 砖讬砖讗 讘专讬讛 [讘谞讜] 砖诇 专讘 讗讬讚讬, 讜讗讬谉 讻讗谉 诪拽讜诐 诇诇讬诪讜讚 砖讗诪专 讗讘讬讬.


讗诇讗 讗诪专 专讘 讗讞讗 讘专讬讛 [讘谞讜] 砖诇 专讘 讗讬拽讗, 讻讱 诇讜诪讚 讝讗转 专' 讬讛讜讚讛: 讗诪专 拽专讗 [讛讻转讜讘] 讛讝讛, 讘讛讚讙砖讛: "注专讜转讛", 诇讗诪讜专: 诪砖讜诐 注专讜讛 讗讞转 讗转讛 诪讞讬讬讘讜, 讜讗讬 (讗讬谉) 讗转讛 诪讞讬讬讘讜 诪砖讜诐 砖转讬 注专讜转, 砖讙讝讬专转 讛讻转讜讘 讛讬讗 砖讗讬谉 诪讞讬讬讘讬诐 讗讜转讜 讻讗谉 诪砖讜诐 砖谞讬 讗讬住讜专讬 注专讜讛.


 讜诪拽砖讬诐: 讗诐 讻谉 讻砖谞讗诪专  "注专讜转 讻诇转讱 诇讗 转讙诇讛 讗砖转 讘谞讱 讛讬讗 诇讗 转讙诇讛 注专讜转讛" (讜讬拽专讗 讬讞, 讟讜) 讛讻讬 谞诪讬 [讻讱 讙诐 讻谉] 转讗诪专 诪砖讜诐 注专讜讛 讗讞转 讗转讛 诪讞讬讬讘讜 讜讗讬 讗转讛 诪讞讬讬讘讜 诪砖讜诐 砖转讬 注专讜转?!


讜讛转谞谉 [讜讛专讬 砖谞讬谞讜] 讘诪驻讜专砖 讘诪砖谞转谞讜: 讛讘讗 注诇 讻诇转讜 讞讬讬讘 注诇讬讛 诪砖讜诐 讻诇转讜 讜诪砖讜诐 讗砖转 讗讬砖, 讘讬谉 讘讞讬讬 讘谞讜 讘讬谉 诇讗讞专 诪讬转转 讘谞讜, 讜诇讗 驻诇讬讙 [讞诇拽] 专' 讬讛讜讚讛 注诇 讚讬谉 讝讛!


讗诇讗 讞讬讬讘 讗转讛 诇驻专砖 讗转 讛讻转讜讘 讘诇砖讜谉 讬讞讬讚 "注专讜转讛", 讻讱: 讻讬讜谉 讚讞讚 讙讜驻讗 [砖讙讜祝 讗讞讚] 讛讜讗 砖讘讜 谞注砖讜转 讛注讘讬专讜转, 讗祝 注诇 讙讘 讚转专讬 讗讬住讜专讬 谞讬谞讛讜 [讗祝 注诇 驻讬 砖砖谞讬 讗讬住讜专讬诐 讛诐] 诇讻谉 讻转讬讘 [谞讗诪专] "注专讜转讛" 讘诇砖讜谉 讬讞讬讚. 讛讻讗 谞诪讬 [讻讗谉 讙诐 讻谉], 讘讗砖转 讗讘讬讜, 讻讬讜谉 讚讞讚 讙讜驻讗 [砖讙讜祝 讗讞讚] 讛讜讗, 讗祝 注诇 讙讘 讚转专讬 讗讬住讜专讬 谞讬谞讛讜 [讗祝 注诇 驻讬 砖砖谞讬 讗讬住讜专讬诐 讛诐], 讻转讬讘 [谞讗诪专] "注专讜转讛" 讘诇砖讜谉 讬讞讬讚, 讗讬谉 诇诇诪讜讚 诪讻讗谉 砖讞讬讬讘 讛讻转讜讘 专拽 讘讗讬住讜专 讗讞讚 讘诪拽专讛 砖讻讝讛.


讗诇讗 讗诪专 专讘讗: 讝讛讜 驻讬专讜砖 讚注转讜 砖诇 专' 讬讛讜讚讛, 拽住讘专 [住讘专] 专' 讬讛讜讚讛 诇驻专砖: "注专讜转 讗讘讬讱" 鈥� 讝讜 讗砖转 讗讘讬讱, 讜诪讬讬转讬 诇讛 [讜诪讘讬讗, 诇讜诪讚, 讗讜转讛, 讗转 讛讚讘专] 讘讙讝讬专讛 砖讜讛, 诪诪讛 砖谞讗诪专 讘讻转讜讘 讗讞专 "讜讗讬砖 讗砖专 讬砖讻讘 讗转 讗砖转 讗讘讬讜 注专讜转 讗讘讬讜 讙讬诇讛


"(讜讬拽专讗  讻, 讬讗), 讜诪砖诪注 讛讻转讜讘 讘讬谉 讗砖转 讗讘讬讜 砖讛讬讗 讗诪讜, 讘讬谉 讗砖转 讗讘讬讜 砖讗讬谞讛 讗诪讜, 讜讗讜诇诐 讛讘讗 注诇 讗诪讜 砖讗讬谞讛 讗砖转 讗讘讬讜 (讻讙讜谉 讗谞讜住转 讗讘讬讜) 诪谞讬讬谉 诇讜 砖讞讬讬讘 鈥� 转诇诪讜讚 诇讜诪专: "注专讜转 讗诪讱 诇讗 转讙诇讛 讗诪讱 讛讜讗", 诇诇诪讚 砖讬砖 诪拽专讛 砖讘讜 诪砖讜诐 讗诪讜 讗转讛 诪讞讬讬讘讜, 讜讗讬 讗转讛 诪讞讬讬讘讜 诪砖讜诐 讗砖转 讗讘讬讜, 讜讗讬谉 讝讛 诪砖谞讛 讗诐 讛讬转讛 谞砖讜讗讛 诇讗讘讬讜 讗诐 诇讗.

